text: Sygehus sikrer vinduer
  26 november 2014 kl. 13.04
  Vinduerne på sygehuset i Sønderborg skal sikres. Det sker efter en 82-årig mand faldt ud ad et af vinduerne på sygehuset i forrige uge.
  Alle vinduer i modtageafdelingen på Sønderborg Sygehus får nu en sikkerhedsanordning så de fremover bliver langt sværere at få op. Det fortæller centerchef for Medicinsk Center i Sygehus Sønderjylland, Eva Nielsen, til TV SYD.
  Det nye tiltag kommer efter at en 82-årig mand lørdag i forrige uge faldt ud ad et vindue fra 2. sal og landede på en græsplæne mellem 5 og 7 meter nede.
  Episoden fik familien til den 82-årige til at kræve en undersøgelse af ulykken. Denne undersøgelse ligger nu klar, og ifølge den, så har personalet handlet korrekt og havde ikke mulighed for at forudse at manden faldt ud ad vinduet.
  Manden blev i kritisk tilstand overført til Odense Universitetshospital.
  